เอสเอ็นซีฯแย้มกำไรปีนี้ฉลุย
SNC ฝ่าค่าจ้างเพิ่ม 3-4% มั่นใจมาร์จินมากกว่าปีก่อน เพิ่มสัดส่วนผลิตงานต้นน้ำ ส่วนกำไรไตรมาส 2 ดีกว่าไตรมาสแรก
9 พ.ค. 2555

SNC ฝ่าค่าจ้างเพิ่ม 3-4% มั่นใจมาร์จินมากกว่าปีก่อน เพิ่มสัดส่วนผลิตงานต้นน้ำ ส่วนกำไรไตรมาส 2 ดีกว่าไตรมาสแรก
นายสมชัย ไทยสงวนวรกุล ประธานกรรมการบริหาร บริษัท เอส เอ็น ซี ฟอร์เมอร์ (SNC) เปิดเผยว่า บริษัทยังมั่นใจว่าอัตรากำไรขั้นต้น (มาร์จิน) และอัตรากำไรสุทธิปีนี้จะมากกว่าปีก่อนที่ทำได้กว่า 10% และ 6.22% ตามลำดับ แม้บริษัทจะมีต้นทุนค่าจ้างที่เพิ่มขึ้น 3-4% ของต้นทุนโดยรวม ซึ่งมาจากการปรับเพิ่มค่าจ้างให้พนักงานทุกส่วน 
ทั้งนี้ บริษัทได้หันมาเพิ่มสัดส่วนการผลิตงานต้นน้ำด้านชิ้นส่วนรถยนต์ เครื่องปรับอากาศบ้านและเครื่องใช้ไฟฟ้า เพราะให้มาร์จินที่ดีกว่างานรับจ้างผลิตชิ้นส่วนต้นแบบปกติ (โออีเอ็ม) โดยปีนี้จะมีสัดส่วนผลิตงานต้นน้ำเป็น 60% จากปีก่อนที่ 40% 
นอกจากนั้น บริษัทยังเพิ่มประสิทธิภาพการผลิตเพื่อลดปัญหาคอขวด และจะเลือกซื้อสินค้าในปริมาณมากจากตัวแทนจำหน่ายสินค้าไม่กี่ราย เพื่อเพิ่มอำนาจต่อรอง
สำหรับผลประกอบการปี 2555 บริษัทยังคงเป้าหมายเดิมที่จะมีกำไรสุทธิเติบโตขึ้น 20% จากปีก่อนที่ 520 ล้านบาท แต่รายได้อาจจะไม่ถึงเป้าหมายที่ตั้งไว้ที่ 1 หมื่นล้านบาท เนื่องจากปริมาณงานโออีเอ็มหายไป และไม่รับงานที่มีอัตรากำไรสุทธิต่ำกว่า 4% อย่างไรก็ดี ปีนี้บริษัทมีงบลงทุนทั้งหมด 500 ล้านบาท 
นายสมชัย กล่าวต่อว่า กำไรไตรมาส 2 น่าจะมากกว่าไตรมาสแรกที่ 134 ล้านบาท เนื่องจากลูกค้าจะมีการทดสอบการผลิตเครื่องปรับอากาศโมเดลใหม่ในวันที่ 15 พ.ค.นี้ ที่เลื่อนมาจากไตรมาสแรกที่ผ่านมา และบริษัทจะมีค่าใช้จ่ายลดลงหลังจากย้ายโรงงานชั่วคราวแถวชลบุรีกลับมาโรงงานที่เทพารักษ์ 
นอกจากนี้ คณะกรรมการมีมติจำหน่ายหุ้นที่ซื้อคืนจำนวน 13,625,900 หุ้น หรือ 4.52% โดยการเสนอขายหุ้นผ่านตลาดหลักทรัพย์ และใช้เงินลงทุนจำนวน 81 ล้านบาท ซื้อหุ้นในบริษัท ท็อปเทค ไดมอนด์ ทูลส์ จำนวน 60% ผู้ผลิตและจำหน่ายทูลส์